Различити концепти запослености ̶ регистрована и анкетна запосленост

Републички завод за статистику прати кретање запослености из два извора – из Истраживања о регистрованој запослености и из Анкете о радној снази.

Истраживање орегистрованој запослености, базирано на евиденцијама ЦРОСО и СПР, обезбеђује податке о регистрованој запослености.

Анкета о радној снази (Анкета) се спроводи на годишњем узорку од око 65 000 домаћинстава, с циљем да обезбеди податке о тзв. анкетној запослености, обухватајући притом формалну и неформалну запосленост.

Дефиниције регистроване и анкетне запослености

Регистрована запосленост обухвата сва лица која у ЦРОСО имају статус: (1) запослених у радном односу (на одређено или неодређено време); (2) запослених ван радног односа (на основу уговора о делу или уговора о обављању привремених и повремених послова); (3) запослених који обављају самосталне делатности; (4) оснивача привредних друштава или предузетничких радњи; (5) индивидуалних пољопривредника до 65 година старости.

Анкетна запосленост, у складу са дефиницијом Евростата и Међународне организације рада, обухвата сва лица која су најмање један сат у посматраној седмици обављала плаћени посао (у новцу или натури) за послодавца, самостално или као помажући чланови домаћинства, као и лица која имају посао са кога су одсутна, а за који имају гаранцију повратка.

У којим ситуацијама је адекватније користити податке о регистрованој, а у којим о анкетној запослености

Регистровану запосленост треба користити:

• за прецизно мерење повећања/смањења запослености у одређеном периоду;

• за добијање информација о регистрованом броју запослених у радном односу и ван радног односа;

• за добијање информација о броју запослених на нижим територијалним нивоима (до нивоа општина);

• за добијање информација о броју запослених на нивоу сектора и области делатности;

• за мерење запослености у јавном сектору.

Анкетну запосленост треба користити:

• за сагледавање укупне запослености, укључујући и неформалну запосленост за коју је Анкета једини извор информација;

• за добијање информација о квалитету запослености (запосленост на одређено/неодређено време или привремена/повремена и сезонска запосленост, самозапосленост, рад ноћу / викендом / од куће, број плаћених/неплаћених прековремених часова рада итд.);

• за добијање информација о структури запослених према степену образовања и занимањима;

• за међународно поређење.

## Концептуалне разлике између регистроване и формалне анкетне запослености

Регистрована запосленост је пописног типа. Дакле, обухвата све запослене који су регистровани у ЦРОСО и осигурани по основу запослења у активним пословним субјектима (према информацијама из СПР-а).

Анкетна запосленост представља оцену запослености добијену на бази одговора испитаника изабраних у узорак. Дакле, подложна је узорачким и неузорачким грешкама (обухват, мерење, неодговор итд.).

Поред неформалне запослености, за коју је Анкета једини извор информација, ова анкета мери и формалну запосленост која се може упоредити, због сличних дефиниција, са регистрованом запосленошћу.

За разлику од регистроване запослености, где се право на социјално осигурање подразумева, формална запосленост из Анкете подразумева да постоји уговор о раду између послодавца и запосленог али право запосленог на социјално осигурање није обавезан критеријум. То је и најзначајнија разлика између регистроване запослености и формалне запослености из Анкете.

Други фактор који утиче на постојање разлике између регистроване и формалне запослености је временска тачка. Наиме, регистрована запосленост представља стање у регистрима ЦРОСО и СПР-а претпоследњег дана у месецу, док се Анкета спроводи у континуитету, током целе године. Тако се нпр. може десити да лице које је радило првих петнаест дана у месецу и које је у том периоду анкетирано, а затим се пријавило у Националној служби за запошљавање, на чијој је евиденцији остало до краја тог месеца, има статус запосленог у Анкети, док ће у ЦРОСО имати статус незапосленог, па самим тим неће бити обухваћено Истраживањем о регистрованој запослености.

Поред наведених, у табели 1 наведене су и друге разлике између ова два концепта запослености:

|  |  |  |
| --- | --- | --- |
|  | Регистрована запосленост (ЦРОСО + СПР) | Формална запосленост(Анкета) |
| Лице које се води као запослено у пословном субјекту који је у стечају | + | +/- |
| Индивидуални пољопривредници старији од 65 година | - | + |
| Пензионери који раде на основу уговора о делу | - | + |
| Труднице фиктивно пријављене као запослене код послодавца да би оствариле право на плаћено трудничко/породиљско боловање | + | - |
| Запослена лица која имају уговор са послодавцем али не остварују право на социјално осигурање | - | +/- |
| Индивидуални пољопривредници који су пољопривредно газдинство регистровали у Управи за трезор | +/- | + |
| Лица која посао обављају од куће, путем интернета, за страног послодавца (са којим имају уговор) | - | + |

Поређење регистроване и формалне анкетне запослености

У табели 2 су дати подаци о регистрованој и анкетној запослености за период 2012–2016. Подаци који се могу упоређивати, због сличне дефиниције, су регистрована запосленост и формална запосленост – Анкета.

Табела 2. Регистрована и анкетна запосленост, 2012-2016.

|  |  |  |  |  |  |  |
| --- | --- | --- | --- | --- | --- | --- |
|  | 2012 | 2013 | 2014 | 2014 рев. | 2015 | 2016 |
| (у хиљ.) |
| Регистрована запосленост\* (а + б) | ... | ... | ... | ... | 1990 | 2010 |
| Запослени у правним лицима, лица која самостално обављају делатност, предузетници и запослени код њих\*\* (a) | 1866 | 1865 | 1845 | 1845 | 1896 | 1921 |
| Регистровани индивидуални пољопривредници\* (б) | ... | ... | ... | ... |  93 |  89 |
| Укупна запосленост – Анкета \*\*\* | 2228 | 2311 | 2421 | 2559 | 2574 | 2719 |
| Формална запосленост - Анкета | 1839 | 1865 | 1888 | 2017 | 2050 | 2120 |

Извор: Истраживање о регистрованој запослености и Анкета о радној снази

\* Подаци су добијени из Истраживања о регистрованој запослености, ЦРОСО и СПР

\*\* Подаци за период 2012-2014. добијени ревидирањем података из истраживања РАД-1 на бази података из ЦРОСО и СПР. Тиме је направљена серија упоредивих података за период 2000-2016.

\*\*\* У Анкети о радној снази 2014. године промењена методологија, због чега су подаци за 2014. ревидирани. Тиме је обезбеђена упоредивост података за период 2012–2014. и 2014. рев. – 2016.

Из табеле 2 може се видети да је разлика између регистроване и формалне запослености у 2016. години износила 110 000. На бази разлика наведених у претходном одељку, измерене су неке категорије које су обухваћене једним а нису обухваћене другим концептом.

Нпр. број формално запослених лица, према Анкети, која нису имала право на социјално осигурање је у 2016. години износио 194 000, a број формално запослених индивидуалних пољопривредника старијих од 65 година био је 45 000. Изузимањем ових категорија из формалне анкетне запослености дошли бисмо до тога да је формална запосленост чак и потцењена у односу на регистровану запосленост. Наравно да не треба занемарити грешку оцењивања којој подлежу подаци добијени из Анкете, као ни друге наведене разлике између ова два извора.

Изузимањем пољопривредних делатности (индивидуални пољопривредници, као и сектор делатности Пољопривреда, шумарство и рибарство) из поређења, долазимо до тога да је разлика између регистроване и формалне запослености у 2015. и 2016. години била незнатна (видети табелу 3).

Табела 3:

|  |  |  |
| --- | --- | --- |
| у хиљ. | 2015 | 2016 |
| Формална запосленост (Анкета) | 2050 | 2120 |
| Регистрована запосленост (ЦРОСО + СПР) | 1990 | 2010 |
| (без пољопривреде)\* |   |
| Формална запосленост (Анкета) | 1835 | 1888 |
| Регистрована запосленост (ЦРОСО + СПР) | 1857 | 1887 |